སྐུ་ཞབས་ཧེན་རི་ནི་སྤྱི་ལོ་༡༩༥༣རྗེས་དབང་རྩའི་ཚན་རིག་གི་ལོ་རྒྱུས་ནང་ཉམས་ཞིབ་དང་བརྟག་དཔྱད་མང་ཤོས་བྱ་ཡུལ་གྱི་ནད་པ་དེ་ཆགས་ཡོད།ལོ་དེར་ཁོང་རང་ལོ་༢༧ཡིན་པ་དང་ཚོད་ལྟའི་ཆེད་ཀླད་པར་གཤག་བཅོས་བྱས་པ་ལ་བརྟེན་ནས་དྲན་པ་གསར་པ་ཉར་ཚགས་མི་ཐུབ་པ་ཆགས་པ་རེད།ཉེ་དུས་སྤྱི་ལོ་༢༠༠༨ལོར་ཁོང་འདས་གྲོངས་སུ་ཕྱིན་ཡོད་པ་དང་ཁོང་གི་འཚོ་ཡུན་རིང་དབང་རྩའི་ཉམས་ཞིབ་ཀྱི་ལས་ཀ་བརྒྱ་ཕྲག་ལྷག་གི་ནང་མཉམ་ཞུགས་བྱས་ཡོད།བརྟག་དཔྱད་གཙོ་བོ་དྲན་པ་དང་འབྲེལ་བ་ཡོད་པ་དང་བརྟག་ཐབས་ནི་དྲི་ཤོག་འགེངས་པ་དང་གློག་ཆས་འོག་ཀླད་པའི་པར་ལེན་བྱེད་པ་སོགས་ཐབས་ལམ་འདྲ་མིན་ཚུད་ཡོད།ཁོང་ཆུང་དུས་རྒྱལ་གཟེར་གྱི་ནད་གཞི་ལྕི་མོ་ཞིག་ཡོད་པ་དེ་ལས་སྐྱོབ་ཆེད་སྨན་པས་སྤྱི་ལོ་༡༩༥༣ལོར་ཁོང་གི་ཀླད་པའི་དཀྱིལ་ནས་མཛུབ་མོའི་དབྱིབས་ལྟར་ཡོད་པའི་ཆ་ཤས་གཉིས་ཕྱིར་འདོན་བྱས་པ་དང་སྐབས་དེར་ཆ་ཤས་དེ་གཉིས་ཀྱི་བྱེད་ལས་དང་མིང་སོགས་གང་ཡང་ཤེས་ཀྱི་མེད་ཀྱང་ཚོད་ལྟའི་ཆེད་གཤག་བཅོས་བྱས་པ་ཞིག་ཡིན།ད་ཆ་ཚན་རིག་པ་ཚོས་ཆ་ཤས་དེའི་མིང་ལ་མཚོ་རྟ་མ་ཟེར་བ་དང་།དེས་མི་དང་ས་ཆ།དེ་མིན་གནས་ཚུལ་གྱི་དྲན་པ་གསར་པ་ཉར་ཚགས་ཀྱི་བྱ་བ་བྱེད་ཀྱི་ཡོད།དེར་བརྟེན་གཤག་བཅོས་མ་བྱས་པའི་སྔོན་གྱི་བྱུང་བ་ཕལ་ཆེ་བ་དྲན་གསོ་བྱེད་ཐུབ་པ་དང་གནས་ཚུལ་དེ་དག་དང་འབྲེལ་བའི་དྲི་ཤོག་འགེངས་པ་དང་གནས་ཚུལ་ལྷུ་སྒྲིག་བྱེད་ཐུབ་ཀྱང་།གཤག་བཅོས་ཀྱི་རྗེས་སུ་བྱུང་བའི་གནས་ཚུལ།དཔེར་ན།ཨ་རིའི་སྲིད་འཛིན་ནིཀ་སོན་བྱུང་ཚུལ་དང་ལོ་རབས་དགུ་བཅུའི་ནང་ཨ་རིའི་དམག་འཐབ་བྱས་པའི་གནས་ཚུལ་སོགས་གང་ཡང་མི་དྲན་པ་དང་དེ་འབྲེལ་གྱི་དྲི་ཤོག་འགེངས་པ་དང་ལན་འདེབས་བྱེད་ཐུབ་ཀྱི་མེད།གནས་སྟངས་འདིས་གསལ་འདོན་བྱས་པ་ཞིག་ནི།དྲན་པ་གསར་པ་ཉར་ཚགས་བྱ་ཡུལ་དེ་མཚོ་རྟ་མའི་ཆ་ཤས་འདི་ཁོ་ན་མིན་པར་ཀླད་པའི་ཆ་ཤས་གཞན་དང་འབྲེལ་བ་ཡོད་ཀྱང་འདི་ནི་དྲན་པ་ཉར་ཚགས་བྱེད་པའི་འཇུག་སྒོ་ལྟ་བུ་ཏེ།འདིའི་བརྒྱུད་ནས་ཀླད་པའི་ཆ་ཤས་གཞན་ལ་གཏོང་བ་ལས་གཞན་དྲན་པ་གསར་པ་ཉར་ཚགས་བྱེད་པའི་ཐབས་མེད་པ་ལྟ་བུ་ཡིན།དྲན་པ་ནི་ཚོར་བ་དང་འདུ་ཤེས་སོགས་སེམས་ཚོར་དང་འབྲེལ་བའི་སེམས་བྱུང་མང་དག་ཅིག་དང་འབྲེལ་བ་ཡོད་པས་དེ་དག་སྟངས་འཛིན་བྱེད་པའི་མཐོ་རིམ་གྱི་ཀླད་པའི་ཆ་ཤས་དག་གིས་ཀྱང་དྲན་པ་ཉར་ཚགས་བྱེད་ཐུབ་པས་གཤག་བཅོས་མ་བྱས་པའི་སྔོན་གྱི་གནས་ཚུལ་ཤེས་ཐུབ་པ་འདི་ལྟར་ཡིན།འོན་ཀྱང་དྲན་པ་གསར་པ་རྩ་བ་ནས་ཉར་ཚགས་མི་ཐུབ་པ་ཡང་མ་ཡིན་ཏེ་ལོ་རབས་བདུན་ཅུ་པའི་ནང་ཨ་རིའི་ནང་སྙན་གྲགས་ཅན་གྱི་གློག་བརྙན་གྱི་གལ་ཆེའི་མི་སྣ་རེ་ཟུང་དང་།ཟླ་བའི་སྟེང་འཕུར་གྲུ་བབས་པའི་གནས་ཚུལ་དྲན་གསོ་ཐུབ་ཀྱི་ཡོད།མ་ཟད་གཤག་བཅོས་ཀྱི་རྗེས་སུ་བྱུང་བའི་གནས་ཚུལ་གང་ཞིག་གཤག་བཅོས་མ་བྱས་པའི་སྔོན་དང་འབྲེལ་བ་ཡོད་ཚེ་བསྐྱར་ཟློས་དང་སྦྱོང་བརྡར་གང་ཙམ་རྗེས་གནས་ཚུལ་དེ་དག་དང་འབྲེལ་བའི་དྲི་ཤོག་འགེངས་རྒྱུ་སླ་བ་ཡོང་གི་ཡོད།དཔེར་ན།ཁོ་རང་ཆུང་དུས་སྐབས་ཕྲུ་གུ་མང་པོ་ཞིག་ལ་པོ་ལོའི་ནད་གཞི་ཡོད་པ་དང་མང་དག་ཅིག་དེས་རྐྱེན་པས་འཆི་སྐྱོན་བྱུང་ཡོད་པས་ནད་གཞི་འདི་ནི་ཁོའི་སེམས་ཚོར་དང་འབྲེལ་བའི་གནས་ཚུལ་གལ་ཆེ་ཞིག་ཡིན་སྟབས།གཤག་བཅོས་རྗེས་སུ་སྤྱི་ལོ་༡༩༥༥ལོར་པོ་ལོ་ནད་གཞིའི་བཅོས་ཐབས་སྨན་ཁབ་གསར་རྙེད་བྱུང་བའི་གནས་ཚུལ་དྲན་གསོ་ཐུབ་ཀྱི་ཡོད།དེས་ན་ནད་གཞི་དང་འབྲེལ་བའི་སེམས་ཚོར་གྱིས་ནད་གཞི་དང་འབྲེལ་བའི་དྲན་པ་སླར་གསོ་བྱེད་པའི་གྲོགས་བྱེད་པའི་ཚོད་དཔག་བྱེད་ཐུབ།དེ་ལྟར་ཁོང་གི་གནས་ཚུལ་གསར་པ་ཕྲན་བུ་ཉར་ཚགས་བྱེད་ཐུབ་དགོས་པའི་ཐད་ཉམས་ཞིབ་པ་ཚོས་རྒྱུ་མཚན་གཉིས་ཤོད་བཞིན་ཡོད།གཅིག་ནི་གཤག་བཅོས་སྐབས་མཚོ་རྟ་མའི་མཐའ་འཁོར་དུ་ཡོད་པས་ཆ་ཤས་དེ་དག་ད་ལྟ་ཡང་ཡོད་པ་མ་ཟད་ཉེ་དུས་བརྟག་དཔྱད་ཁག་གི་ནང་གནས་ཚུལ་གསར་པ་ཤེས་རྟོགས་བྱེད་སྐབས་མཐའ་འཁོར་གྱི་ཆ་ཤས་དེ་དག་ལས་ཀ་བྱེད་པ་མཐོང་གི་ཡོད་སྟབས་དེས་རྐྱེན་པས་གནས་ཚུལ་གསར་པ་ཕྲན་བུ་དྲན་གསོ་ཐུབ་སྲིད་ལུགས་དང་།རྒྱུ་མཚན་གཞན་ཞིག་ནི་ང་ཚོའི་དྲན་པའི་ནང་ཡོད་པའི་གནས་ཚུལ་གང་ཞིག་དྲན་གསོ་བྱེད་སྐབས་དྲན་དོན་དེ་བསྐྱར་གསོ་དང་བཟོ་བཅོས་ཐེབས་ཀྱི་ཡོད་པ་དང་།བརྒྱུད་རིམ་འདི་ལ་བསྐྱར་གསོ་ཞེས་ཟེར་བ་དང་ཀླད་པའི་མཐོ་རིམ་གྱི་གནས་ཏེ་ཕྱི་ཤུན་གྱི་གནས་སུ་ལས་ཀ་བྱེད་ཀྱི་ཡོད་པས་ཡིན།